KOMISJONI OTSUS,

13. oktoober 2009,

rahastamisotsuse vastuvõtmise kohta kontrollpunktidega seotud ettevalmistava tegevuse jaoks 2009. aastal

(2009/755/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, (1) eriti selle artikli 49 lõike 6 punkti b ja artikli 75 lõiget 2,

võttes arvesse komisjoni 23. detsembri 2002. aasta määrust (EÜ, Euratom) nr 2342/2002, millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad, (2) eriti selle artiklit 90,

ning arvestades järgmist:

Komisjoni teatises Euroopa Parlamendile ja nõukogule loomade kaitset ja heaolu käsitleva ühenduse tegevuskava kohta aastateks 2006–2010 (3) tõstetakse ühe tegevusvaldkonnana esile loomade kaitset ja heaolu käsitlevate olemasolevate miinimumstandardite täiendamist, et viia need kooskõlla uute teaduslike tõenditega ja sotsiaalmajanduslike hinnangutega, ning samuti tõhusa jõustamise tagamist.

Kuna loomade pikamaavedude arv on suurenenud, on tekkinud vajadus kontrollpunkte täiustada. Konsulteerides sidusrühmadega ja kasutades nende tehnilist pädevust on vaja kindlaks määrata kontrollpunktide kvaliteedikriteeriumid ning otsustada, milline peaks olema Euroopa strateegia, et parandada nende kasutamist veoettevõtjate hulgas.

ON TEINUD JÄRGMISE OTSUSE:

Artikkel 1

Võetakse vastu lisas esitatud ettevalmistav tegevus („ettevalmistav tegevus”).

Artikkel 2

Käesoleva otsuse kohaldamisel kasutatakse määruse (EÜ) nr 1255/97 artikli 1 lõikes 1 sätestatud kontrollpunkti mõistet.

Artikkel 3

Ühenduse toetuse summa ülempiiriks ettevalmistava tegevuse rakendamiseks on määratud 4 000 000 eurot, mida rahastatakse Euroopa ühenduste 2009. aasta üldeelarve eelarvereast 17 04 03 03.

Artikkel 4

1. Kooskõlas usaldusväärse finantsjuhtimise ja proportsionaalsuse põhimõtetega võib eelarvevahendite käsutaja käesolevat otsust muuta, kui tegemist ei ole „olulise muudatusega” määruse (EÜ, Euratom) nr 2342/2002 artikli 90 lõike 4 tähenduses.

2. Ettevalmistava tegevusega seotud meetmete toetuse summa kumulatiivsed muudatusi, mis ei ületa 10 % artiklis 3 sätestatud toetuse summa ülempiirist, ei käsitata oluliste muudatustena määruse (EÜ, Euratom) nr 2342/2002 artikli 90 lõike 4 tähenduses, tingimusel et muudatused ei mõjuta märkimisväärselt ettevalmistava tegevuse olemust ja eesmärke.

(1) EÜT L 248, 16.9.2002, lk 1.

(2) EÜT L 357, 31.12.2002, lk 1.

(3) KOM(2006) 13 lõplik.

(4) EÜT L 174, 2.7.1997, lk 1.

LISA

KONTROLLPUNKTIDEGA SEOTUD ETTEVALMISTAV TEGEVUS 2009. AASTAL

1.1. Sissejuhatus

2009. aastal hõlmab ettevalmistav tegevus kahte rakendusmeedet. Lähtudes ettevalmistava tegevuse eesmärkidest on eelarvetoetus ja tähtsamad meetmed järgmised:

— hanked (otsese tsentraliseeritud täitmise raames): 200 000 eurot;

— toetused (otsese tsentraliseeritud täitmise raames või kaudse tsentraliseeritud täitmise raames, kui volitused delegeeritakse rakendusametile): 3 800 000 eurot.

1.2. Hanked: kõrge kvaliteediga kontrollpunktide sertifitseerimiskava teostatavusuuring

Eelarveliste vahendite kogusumma, mis on 2009. eelarveaastal hangeteks ette nähtud, on 200 000 eurot.

ÕIGUSLIK ALUS

Ettevalmistav tegevus määruse (EÜ, Euratom) nr 1605/2002 artikli 49 lõike 6 punkti b tähenduses.

EELARVERIDA

17 04 03 03

KAVANDATUD LEPINGUTE SOOVITUSLIK ARV JA LIIK

Üks kontrollpunktide sertifitseerimiskava teostatavusuuring.

KAVANDATUD LEPINGUTE OBJEKT

Uuringu eesmärk on koguda teavet kontrollpunktide praeguse olukorra ja nende kasutamise kohta ühenduses, et hinnata, millised kriteeriumid iseloomustavad kontrollpunktide kõrget kvaliteeti. Uuringu käigus hinnatakse ka kõnealuste kontrollpunktide sertifitseerimiskava teostatavust.

RAKENDAMINE

Rakendamisega tegeleb otse tervise- ja tarbijaküsimuste peadirektoraat.

HANKEMENETLUSE ALGATAMISE SOOVITUSLIK AJALINE RAAMISTIK

Uuring ei tohiks eeldatavasti kesta kauem kui kuus kuud ning uuringu teostamisel lähtutakse raamkokkuleppest. Taotlus teenuse osutamiseks esitatakse pärast käesoleva otsuse vastuvõtmist.

ERILEPING

Uuringu teostamisel lähtutakse tervise- ja tarbijaküsimuste peadirektoraadi 2009.–2013. aasta hindamisalasest raamkokkuleppest. Viide: hindamist, mõju hindamist ja nendega seotud teenuseid käsitlev raamleping: 3. osa, Toiduahel SANCO/2008/01/055 3. osa.

1.3. Toetused kontrollpunktide ehitamiseks või renoveerimiseks

Toetusi antakse kirjaliku kokkuleppe (toetusleping) kohaselt.

ÕIGUSLIK ALUS

Ettevalmistav tegevus määruse (EÜ, Euratom) nr 1605/2002 artikli 49 lõike 6 punkti b tähenduses.

EELARVERIDA

17 04 03 03

EELARVEAASTA PRIORITEEDID, TÄIDETAVAD EESMÄRGID JA PROGNOOSITUD TULEMUSED

Kuna loomade pikamaavedude arv on suurenenud, on tekkinud vajadus täiustada loomade puhkekohtadena kasutatavaid kontrollpunkte. Loomade tervise ja heaolu huvides on vaja võtta erimeetmeid, et vältida loomade stressi ja takistada nakkushaiguste levikut. Meetme eesmärk on suurendada kontrollpunktide kasutamissagedust ja luua kõrge kvaliteediga kontrollpunkte.

RAKENDUSMEETME KIRJELDUS JA EESMÄRK

Meede hõlmab kõrge kvaliteediga kontrollpunktide ehitamist või renoveerimist, et valideerida teostatavusuuringu tulemustele toetuvat katse-sertifitseerimissüsteemi. Meetme eesmärk on edendada kõrge kvaliteediga kontrollpunktide majanduslikult elujõulist sertifitseerimissüsteemi, et parandada loomade heaolu pikamaavedude korral.

RAKENDAMINE

Rakendamisega tegeleb otse tervise- ja tarbijaküsimuste peadirektoraat.

AJAKAVA NING KONKURSIKUTSETE/OTSELEPINGUTE SOOVITUSLIK SUMMA

Avaldatakse ainult üks konkursikutse, mille maht on 3 800 000 eurot. Meede tuleb ellu viia 24 kuu jooksul pärast toetuslepingu allkirjastamist. Konkursikutse saab algatada pärast punktis 1.2 viidatud teostatavusuuringu lõppu.

MAKSIMAALNE VÕIMALIK KAASRAHASTAMISE MÄÄR

70 %

OLULISED VALIKU- JA LEPINGU SÕLMIMISE KRITEERIUMID

— Valikukriteeriumid — Taotleja finantssuutlikkus: — taotlejad peavad tõestama, et neil on rahastatava meetme rakendamiseks vajalik finantssuutlikkus; — taotlejad peavad tõendama, et neil on olemas vajalikud omavahendid, et täiendada ühendusepoolset kaasrahastamist ning projekti haldamiseks vajalik rahakäive. Taotlejale väljamakstud abirahad ei tohi ületada tema omakapitali ja pikaajaliste võlgnevuste kogusummat. — Taotleja tehniline ja ametialane suutlikkus: — taotlejatel peab olema kaasrahastatava tegevuse läbiviimiseks vajalik tehniline suutlikkus ja ametialane pädevus. Nad peavad tõendama oma teadmisi ja kogemusi loomadega seotud infrastruktuuride ning samuti loomade veo valdkonnas. Nad peavad esitama tõendeid ja kirjeldusi viimase kolme aasta jooksul teostatud projektide ja tegevuste kohta ja eelkõige asjaomase valdkonnaga seotud projektide kohta. Nad peavad esitama iga meeskonnaliikme üksikasjaliku elulookirjelduse ja tõestama projektijuhi ja direktori juhtimissuutlikkust, sealhulgas nende haridust, teaduslikke kraade ja diplomeid, erialast töökogemust, uurimistöid ja väljaandeid; — taotlejad peavad tõestama, et tegevuse kohta taotlust esitavad organisatsioonid on pühendunud projekti eesmärkide saavutamisele ja nad toetavad põhimõtet kehtestada kontrollpunktide sertifitseerimissüsteem, mida meetme abil rakendatakse. Nad peavad esitama tõendeid oma kontaktisikute ja rahvusvahelise sidusrühmade kohta, kellega nad kavatsevad eelkõige sertifitseerimise osas konsulteerida ja kelle vahendeid nad kavatsevad ettevalmistava tegevuse rakendamise käigus kasutada.

— Lepingu sõlmimise kriteeriumid — Kohaldatakse järgmisi üldisi valikukriteeriume: — lähenemisviisi usaldusväärsus (20 %); — töö korraldus ja pädevate asutuste/organisatsioonide kaasatuse määr tegevusega hõlmatud liikmesriigis (30 %); — projekti tähtsus Euroopa tasandil ja kordistav toime (30 %); — projekti kulutasuvuse määr (20 %).

TOETUSE VORM

Kirjalik leping